“วิษณุ” เผยคมนาคมตั้ง 4 ข้อสังเกตต่อสัมปทานสายสีเขียว! ชี้นายกสั่ง “มท.” เร่งเคลียร์
“วิษณุ” เผยนายกฯเร่ง “มหาดไทย” หาคำตอบ 4 ข้อสังเกตกระทรวงคมนาคม ปมต่อสัมปทาน ”สายสีเขียว” ซึ่งนายกสั่งเร่งดำเดินการโดยเร็ว
นายกฯเร่ง “มหาดไทย” หาคำตอบ 4 ข้อสังเกตกระทรวงคมนาคม ปมต่อสัมปทาน ”สายสีเขียว” ซึ่งนายกสั่งเร่งดำเดินการโดยเร็ว
8 ก.พ. 2565

ผู้สื่อข่าวรายงานว่า นายวิษณุ เครืองาม รองนายกรัฐมนตรี ให้สัมภาษณ์ถึงกรณีการพิจารณาวาระขอความเห็นชอบผลการเจรจา และเห็นชอบร่างสัญญาร่วมลงทุนโครงการรถไฟฟ้าสายสีเขียว ว่าขณะนี้เรื่องยังไม่ผ่านคณะรัฐมนตรี (ครม.) เนื่องจากกระทรวงคมนาคมเพิ่งตั้งข้อสังเกตไว้ 4 ข้อ ลงวันที่ 7 ก.พ. 2565 แต่กระทรวงคมนาคมไม่ได้เข้าร่วมประชุมครม. ซึ่งกระทรวงมหาดไทยเพิ่งได้เห็นข้อสังเกตดังกล่าวในวันนี้ จึงต้องไปหาคำตอบก่อน เพื่อนำกลับมาเสนอ ครม.อีกครั้ง ซึ่งนายกรัฐมนตรีวางกรอบให้ดำเนินการโดยเร็ว
โดย 4 ข้อสังเกต ได้แก่ 1.ยังไม่ชัดเจนเรื่องราคา 2.เรื่องการใช้ระบบตั๋วร่วม 3.ปัญหาเรื่องกฎหมายบางประการ และ 4.สะพาน 2 แห่ง ที่มีการรื้อย้าย ที่ถนนหทัยราษฎร์ และถนนพุทธมณฑลสาย 2
นอกจากนี้ผู้สื่อข่าวยังถามอีกว่า เรื่องนี้ไม่เกี่ยวข้องกับกรณีที่รัฐมนตรีพรรคภูมิใจไทยไม่เข้าร่วมประชุม ครม.ในวันนี้ใช่หรือไม่ ทางนายวิษณุ กล่าวว่า เป็นคำถามของกระทรวงคมนาคม
ทั้งนี้ หากกระทรวงคมนาคมไม่เห็นชอบ ครม.จะพิจารณาต่อไม่ได้ ใช่หรือไม่นั้น นายวิษณุ กล่าวว่า สามารถโหวตพิจารณาได้ หลายเรื่องก็ไม่จำเป็นต้องเห็นชอบกัน